ร้านนี้เป็นร้านที่บังเอิญวนรถมาเจอ อยู่ใกล้บ้านมากๆแต่ไม่เคยมากิน พิกัดร้านอยู่ตรงปากซอย กม.26 (พหลโยธิน 56) เห็นในเมนูเขียนว่าขายตั้งแต่ 11.00-22.30 น. นะคะ ก็ไม่แน่ใจว่ากลางวันนี่ขายจริงรึป่าว เพราะที่ไปรับประทานเป็นช่วงค่ำค่ะ 

บรรยากาศร้านก็บ้านๆ โต๊ะพลาสติกนั่งริมถนน คลุกฝุ่นและควัน แถมยุงเยอะมากกกกจนต้องขอพัดลม ใกล้ๆกันมีจอใหญ่ๆไว้ดูบอล นานๆจะได้มานั่งแบบนี้สักที..ไม่ใช่รังเกียจอะไร แค่รู้สึกไม่ค่อยปลอดภัย กลัวคนเมาทะเลาะกัน 55555 

ด้วยความหิวสั่งไปหลายเมนู แต่หงุดหงิด โมโหเนื่องจากอาหารออกช้ามากกกกก ทั้งๆที่ตอนไปสั่งมีโต๊ะก่อนหน้าแพรแค่โต๊ะเดียวแล้วไม่มีใครมาสั่งกลับบ้านด้วยนะคะ รีบถามกับพนักงานเลยว่าอีกนานไหม ไม่งั้นจะคิดเงินแล้วไม่กินแล้ว(อารมณ์นี่เดือดปุดๆ) ทางร้านก็ขอโทษบอกว่ามีแม่ครัวคนเดียว อาหารเราทำสดเลยนาน แหมะ..โมโหนะแต่ไม่อยากทะเลาะ เพราะร้านไหนๆก็ทำสดทั้งนั้นแหล่ะค่ะ สรุปรออาหารจานแรกมาเสิร์ฟใช้เวลา 45 นาทีจ้ะ! 

หมูสามชั้นทอดเกลือ (ราคา 80 บาท) – หมูสามชั้นหั่นชิ้นมากำลังดี ทอดมาร้อนๆ รสชาติค่อนข้างดี ไม่เค็มมากเกินไป จะกินเปล่าๆหรือจิ้มซอสพริกที่ทางร้านให้มาก็อร่อยเข้ากันค่ะ 8/10 

ปีกไก่ทอดกรอบ (ราคา 70 บาท) – ได้ปีกไก่มา 4 แม้ว่ารสชาติจะดี รสชาติเหมือนหมูทอดเกลือเด๊ะ ทอดมาใหม่ๆ กรอบๆ แต่ด้วยราคากับปริมาณทำให้รู้สึกว่าแพงไปค่ะ 5/10 

ชุดหมูจุ่ม (ราคา 200 บาท) – ชุดนี้รอนานมากๆ แต่ก็คุ้มค่ากับการรอ(หรือหิวมากไม่แน่ใจ555) หม้อดูไม่ใหญ่แต่ค่อนข้างจุ เนื้อหมูก็นุ่ม ชิ้นใหญ่ น้ำซุปจืดไปนิดและน้ำจิ้มก็ไม่ค่อยอร่อย เนื่องจากซุปมีสมุนไพรไทย ดันเป็นน้ำจิ้มสุกี้ ไม่เข้ากัน ภาพรวมคือถ้าชอบรสดั้งเดิมก็ซดได้คล่องคอ แต่ถ้าชอบรสจัดจ้านก็อาจจะว่ามันยังไม่เต็มที่ค่ะ บรรยายเองยังงงๆ เอาเป็นว่าทานได้แล้วกันค่ะ 7/10 

ส้มตำไทย (ราคา 50 บาท) – สั่งตำไทยได้ตำไข่เค็มมา งงมากๆ ตำผิดไม่ว่าแต่...ขอโทษนะคะ ไม่อร่อยเป็นที่สุด ไม่เคยกินส้มตำรสชาติแย่ขนาดนี้ เปรี้ยวนำ ขาดรสอื่นๆ ไม่กลมกล่อม เหมือนเส้นมะละกอคลุกน้ำ กินไม่หมดค่ะ เสียดายเงิน 0/10 

ราคาอาหารรวมเครื่องดื่ม 455 บาทสำหรับ 2 คน แพรว่าแพงอยู่สำหรับร้าน street food รสชาติอร่อยเป็นบางเมนู ที่ให้แค่ 2 ดาวเพราะทำอาหารช้ามากๆ พลอยจะทำให้เสียลูกค้าไปได้ จัดการเวลาไม่เป็น รีวิวนี้ขอเป็นรีวิวประกอบการตัดสินใจแล้วกันค่ะ 
